फैगौ 30 अक्टबर खालि आसाम बिधान सभा बियाबनि मोनद’ बियाबाव उफ्रा बिसायख’थिया खुंजागोन। बे खुंजानो गोनां उफ्रा बिसायख’थिनि बियाबफोरनि गेजेराव बिटिआर सिंनि गसाइगाव आरो तामुलपुर बियाबाव इउपिपिएल दोलोआ मैया बिजाथिनि मुंखौ फोसावबाय। बे लेखायै गसाइगाव बियाबाव जिरन बसुमतारी आरो तामुलपुर बियाबाव जलेन दैमारीमोना बिजाथि जाबाय। बिदिनो दिनै बिपिएफ दोलोआबो गसाइगाव बियाबाव ध्रुब कुमार ब्रह्म नार्जारीखौ बिजाथि महरै फोसावबायब्लाबो भबानिपुर बियाबाव बिजेपि दोलोनि बिजाथिखौ मदद होगोन आरो तामुलपुर बियाबाव रावखौबो बिजाथि महरै फोसावथ’नाय नुवाखै। दा बाथ्राया जाबायदि बिपिएफ दोलोआ बिजेपि दोलोजों लोगो जाबाय होननानै बिटिसिनि बारग’ गाहाइ मावफुंगिरि सोद्रोमा थामहिनबा बिपिएफ दोलोनि आफादगिरि हाग्रामा महिलारीआ बुंनाय बादियै बिपिएफ दोलोआ भबानिपुर बियाबाव बिजेपि दोलोखौ मदद होगोनब्लाबो गसाइगाव बियाबाव बिपिएफ दोलोनि बिजाथि फसंगोन। नाथाय तामुलपुर बियाबाव बिपिएफ दोलोआ बिजाथि फसंगोन ना फसङा बे दाबो रोखा जायाखै। दिनै हाग्रामा महिलारीआ फोसावनाय बादियै बिपिएफ दोलोआ बिजेपि दोलोजों लोगो जादोंब्लाबो बिजेपि दोलोनिफ्राय बे बेलायाव जेबो बाथ्रा बुंनाय खोनानो मोनथ’वाखै । बेजों लोगोसे बिपिएफ दोलोनि दैदेनगिरि आसामनि बारग’ मन्थ्रि प्रमिला रानि ब्रह्म, चन्दन ब्रह्म आरो बिटिसिनि बारग’ गाहाइ मावफुंगिरि सोद्रोमा खाम्फा बरगयारीमोनखौ जेबो फोरमायनाय नुनो मोनथ’वाखै। बेखौ नायनानै बिपिएफ दोलोनि दैदेनगिरिफोरनि गेजेराव माबाफोर सिङारि बोराबलायनाय जादों नामा ?